Diari Oficial de la Generalitat Valenciana


Sumari del DOGV 7829, del 15-07-2016 (2016/5569)

ORDRE 9/2016, d'11 de juliol, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional, com a mesura de foment de l'ocupació per a persones amb discapacitat o diversitat funcional en centres especials d'ocupació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/07/11/9/dof/vci/html**

### Dades del document

Número de DOGV
:   7829

Data del DOGV
:   15-07-2016

Secció del DOGV
:   I. DISPOSICIONS GENERALS

Número del document
:   2016/5569


Data del document
:   11-07-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 9/2016, d'11 de juliol, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional, com a mesura de foment de l'ocupació per a persones amb discapacitat o diversitat funcional en centres especials d'ocupació. [2016/5569]  
Article 1. Objecte i àmbit  
Article 2. Accions subvencionables  
Article 3. Beneficiaris de les ajudes  
Article 4. Requisits generals dels beneficiaris  
Article 5. Compatibilitat amb el Mercat Comú: requisits i exclusions  
  
Article 6. Obligacions generals dels beneficiaris  
Article 7. Presentació de sol·licituds, documentació i terminis  
Article 8. Procediment i criteri per a la concessió de les ajudes  
Article 9. Tramitació i resolució  
Article 10. Resolució d'incidències  
Article 11. Concurrència d'ajudes i subvencions  
Article 12. Control de les ajudes  
Article 13. Destinataris finals  
Article 14. Unitats de suport a l'activitat professional: concepte, composició i constitució  
Article 15. Subvencions, quantia i incompatibilitats  
Article 16. Justificació i pagament  
Article 17. Reintegrament de les ajudes concedides i procediment de reintegrament  
Disposicions addicionals  
Disposició addicional primera. Normativa d'aplicació  
Disposició addicional segona. Concepte de «persones amb diversitat funcional», persones amb «diversitat funcional severa» i forma d'acreditació  
Disposició addicional tercera. Repercussió pressupostària  
  
Disposicions finals  
Disposició final primera. Facultats d'execució  
Disposició final segona. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, de l'1 de juliol, atribueix a la Generalitat en l'article 49 la competència exclusiva en la regulació dels aspectes organitzatius i procedimentals propis de l'Administració autonòmica, així com, i sense perjudici del que disposa l'article 149 de la Constitució i, si és el cas, de les bases i l'ordenació de l'activitat econòmica general de l'Estat, en la gestió de les funcions del Servei Públic d'Ocupació Estatal en l'àmbit del treball, l'ocupació i la formació, i estableix, així mateix, en l'article 51 que correspon a la Generalitat l'execució de la legislació de l'Estat en matèria laboral i el foment actiu de l'ocupació.  
La Generalitat, dins del seu àmbit competencial en matèria de foment d'ocupació, porta una política coordinada per a la inserció laboral de persones amb diversitat funcional, no sols en centres especials d'ocupació (d'ara en avant CEO), sinó també en empreses ordinàries, que potencia el trànsit de treballadors i treballadores d'aquelles a aquestes, i presta així una especial dedicació a aquelles persones que, pel seu tipus de diversitat funcional, presenten unes especials dificultats per a la inserció en l'empresa ordinària.  
  
El Text Refós de la Llei General de drets de les persones amb discapacitat i de la seua inclusió social, aprovat pel Reial Decret Legislatiu 1/2013, de 29 de novembre, pel qual s'aproven, es refonen, es regularitzen, s'aclareixen i s'harmonitzen tres lleis fonamentals: la Llei 13/1982, de 7 d'abril, d'integració social de les persones amb discapacitat; la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitat, i la Llei 49/2007, de 26 de desembre, per la qual s'estableix el règim d'infraccions i sancions en matèria d'igualtat d'oportunitats, no-discriminació i accessibilitat universal de les persones amb discapacitat.  
  
D'acord amb el dit Reial Decret Legislatiu 1/2013, «els centres especials d'ocupació són aquells l'objectiu principal dels quals és el de realitzar una activitat productiva de béns o de serveis, participant regularment en les operacions del mercat, i que tenen com a finalitat assegurar una ocupació remunerada per a les persones amb discapacitat; al mateix temps que són un mitjà d'inclusió del nombre més gran d'aquestes persones en el règim d'ocupació ordinari. Igualment, els centres especials d'ocupació hauran de prestar, a través de les unitats de suport, els serveis d'ajust personal i social que requerisquen les persones treballadores amb discapacitat, segons les seues circumstàncies i d'acord amb el que es determine reglamentàriament.  
La plantilla dels centres especials d'ocupació estarà constituïda pel nombre més gran de persones treballadores amb discapacitat que permeta la naturalesa del procés productiu i, en tot cas, pel 70% d'aquella. A aquests efectes, no es reconeixerà el personal sense discapacitat dedicat a la prestació de serveis d'ajust personal i social.  
S'entendrà per serveis d'ajust personal i social els que permeten ajudar a superar les barreres, obstacles o dificultats que les persones treballadores amb discapacitat dels centres especials d'ocupació tinguen en el procés d'incorporació a un lloc de treball, així com en la permanència i progressió en aquest. Igualment, estaran compresos aquells dirigits a la inclusió social, cultural i esportiva.»  
  
La regulació jurídica dels CEO s'estableix en el Reial Decret 2273/1985, de 4 de desembre, pel qual s'aprova el Reglament dels centres especials d'ocupació, i les ajudes destinades a la contractació de personal d'ajust personal i social de treballadors i treballadores amb diversitat funcional s'arrepleguen en el Reial Decret 469/2006, de 21 d'abril, pel qual es regulen les unitats de suport a l'activitat professional en els centres especials d'ocupació.  
La tramitació d'aquesta ordre reguladora de les bases que han de regir la concessió de les ajudes per a la creació i/o el manteniment de les unitats de suport s'efectua de manera paral·lela a la tramitació de l'ordre reguladora de les bases que regeixen la concessió d'ajudes salarials i d'adaptació de treballadors i treballadores amb diversitat funcional en CEO de la Comunitat Valenciana, ja que sense personal de suport, les ajudes destinades a la contractació o el manteniment de llocs de treball per a treballadors i treballadores amb diversitat funcional severa, perden efectivitat.  
L'accés de les entitats beneficiàries a les ajudes i bonificacions corresponents a l'ocupació protegida, passa necessàriament per la qualificació administrativa prèvia de les dites entitats com a CEO i la seua inscripció en el registre de CEO de la Comunitat Valenciana, les competències de registre, finançament, seguiment i control de les quals van ser transferides a la Comunitat Valenciana mitjançant el Reial Decret 286/1985, de 23 de gener.  
Atés el temps transcorregut des de la publicació de la normativa reguladora dels CEO, i a l'espera de les modificacions i/o actualitzacions pendents de desenvolupar pel ministeri amb competències en matèria d'ocupació, es fa necessari incidir en el compliment dels requisits i les obligacions exigits en la normativa actual, i concretament en la condició dels CEO com a entitats de trànsit de treballadors i treballadores amb diversitat funcional cap a l'empresa ordinària, així com d'entitats prestadores dels serveis d'ajust personal i social que requerisquen els treballadors i les treballadores esmentats.  
Per a això, i tant per a normalitzar com a activitat diària dels CEO les tasques d'orientació i inserció que permeten o faciliten el trànsit de l'ocupació protegida a l'ocupació ordinària, com per a aclarir què s'ha d'entendre per ajust personal i social, que és una de les finalitats dels CEO que justifiquen, a més, la seua pròpia existència, i com s'ha d'acreditar la prestació dels dits serveis, es constituirà una mesa tècnica, integrada per representants de les entitats sindicals i patronals més representatives, així com per la mateixa Administració, a través de representants del Servei Valencià d'Ocupació i Formació (d'ara en avant SERVEF), encarregada de proposar, estudiar i aprovar l'abast de les dites obligacions, el contingut concret i la forma de justificació, l'incompliment de les quals podrà suposar la revocació de la qualificació i la baixa en el Registre de CEO de la Comunitat Valenciana.  
Aquesta mesa tècnica avaluarà al mateix temps les possibilitats de redacció d'un text normatiu que, amb rang de decret, regule la qualificació administrativa dels CEO, així com les causes de desqualificació d'aquests, en l'àmbit de la Comunitat Valenciana.  
El Reial Decret 751/2014, de 5 de setembre, pel qual s'aprova l'Estratègia Espanyola d'Activació per a l'Ocupació 2014-2016, continuant amb la política d'augment de l'eficàcia de les polítiques actives de treball i de coordinació entre els serveis públics d'ocupació nacionals i regionals, inclou l'avaluació com a aspecte reforçat de disseny, planificació, programació, execució i control dels resultats de les polítiques d'activació per a l'ocupació.  
El Text Refós de la Llei d'Ocupació, aprovat per mitjà del Reial Decret Legislatiu 3/2015, de 24 d'octubre, estableix que, d'acord amb el que estableixen els articles 40 i 41 de la Constitució espanyola, la política d'ocupació és el conjunt de decisions adoptades per l'Estat i les comunitats autònomes que tenen com a finalitat el desenvolupament de programes i mesures tendents a la consecució de la plena ocupació, així com la qualitat en l'ocupació; a l'adequació quantitativa i qualitativa de l'oferta i demanda d'ocupació; a la reducció i a la deguda protecció de les situacions de desocupació, i predetermina en l'article 30 que les persones amb discapacitat siguen un dels col·lectius prioritaris que meresquen l'atenció de l'Estat i de les comunitats autònomes per a accedir al mercat de treball.  
Aquesta ordre es dicta en compliment del que disposa la Llei 38/2003, de 17 de novembre, General de Subvencions, com a norma de caràcter bàsic, sense perjudici del que disposa la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en la disposició transitòria huitena, apartat 1, de la qual disposa que: «En el termini d'un any a partir de l'entrada en vigor d'aquesta llei, es procedirà a l'adequació de la normativa reguladora de les subvencions al règim jurídic establit en aquesta».  
Vist tot això, aquesta ordre arreplega les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional en CEO.  
En virtut d'això, una vegada complits els tràmits procedimentals previstos en la Llei 5/1983, de 30 de desembre, del Consell; en el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, oït el Consell Jurídic Consultiu de la Comunitat Valenciana, amb la participació, a través del tràmit d'audiència, de les organitzacions sindicals i patronals més representatives.  
  
  
ORDENE  
  
Article 1. Objecte i àmbit  
L'objecte d'aquesta ordre és establir les bases reguladores que han de regir la concessió de subvencions públiques destinades a promoure i facilitar la integració laboral de persones amb discapacitat o diversitat funcional en centres especials d'ocupació, en l'àmbit de la Comunitat Valenciana, per mitjà de la concessió d'ajudes per a la creació i/o el manteniment de les unitats de suport a l'activitat professional, d'acord amb el que estableix la normativa aplicable segons el que estableix la disposició addicional primera d'aquesta ordre.  
  
Article 2. Accions subvencionables  
Les ajudes previstes en la present ordre aniran destinades a la creació i/o el manteniment d'unitats de suport a l'activitat professional en el marc dels serveis d'ajust personal i social dels CEO, com a instrument de modernització d'aquests.  
  
Article 3. Beneficiaris de les ajudes  
Podran ser beneficiaris de les ajudes previstes en aquesta ordre els titulars dels CEO, inscrits en el registre de CEO de la Comunitat Valenciana, que desenvolupen la seua activitat a la Comunitat Valenciana i complisquen els requisits establits en aquesta ordre i en la normativa que li és aplicable.  
Article 4. Requisits generals dels beneficiaris  
Els requisits que han de complir les persones o entitats sol·licitants per a resultar beneficiaris de les ajudes regulades en aquesta ordre són:  
  
1. No estar sotmeses a cap de les circumstàncies previstes en l'article 13 de la Llei 38/2003, de 17 de novembre, General de Subvencions, llevat que per la naturalesa de la subvenció siga exceptuat per la seua normativa reguladora.  
2. Estar qualificats i inscrits com a CEO de la Comunitat Valenciana en el registre administratiu creat per l'Ordre de 10 d'abril de 1986, de la Conselleria de Treball i Seguretat Social (DOGV 376, 14.05.1986).  
  
3. Estar inscrits com a entitats ocupadores en els règims de la Seguretat Social en què hi haja afiliació de treballadors i treballadores per compte d'altri.  
  
Article 5. Compatibilitat amb el Mercat Comú: requisits i exclusions  
  
1. Compatibilitat amb el Mercat Comú:  
Les ajudes regulades en aquesta ordre són compatibles amb el Mercat Comú, ja que es regeixen pel Reglament (UE) número 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de Funcionament de la Unió Europea, i concretament per l'article 34, com a ajudes per a compensar els costos addicionals de l'ocupació de treballadors i treballadores amb diversitat funcional, sempre que la intensitat d'ajuda no supere el 100 % dels costos subvencionables, entenent-se com a tals els regulats en l'article 34 del reglament esmentat.  
  
2. Exclusions.  
2.1. Les ajudes regulades en aquesta ordre, acollides al Reglament d'exempció, no podran concedir-se en els supòsits establits en els apartats 2 al 5 de l'article 1 del dit reglament, entre els quals cal destacar el supòsit arreplegat en el punt c) de l'apartat 4 del dit article:  
  
«Les ajudes a empreses en crisi, exceptuant-ne els règims d'ajudes destinats a reparar els perjudicis causats per determinats desastres naturals».  
Es considerarà empresa en crisi, segons el que disposa l'apartat 18 de l'article 2 del dit reglament, l'empresa en què concórrega almenys una de les circumstàncies següents:  
«a) Si es tracta d'una societat de responsabilitat limitada (diferent d'una pime amb menys de tres anys d'antiguitat), quan haja desaparegut més de la meitat del seu capital social subscrit com a conseqüència de les pèrdues acumulades; és el que passa quan la deducció de les pèrdues acumulades de les reserves (i de tots els altres elements que se solen considerar fons propis de la societat) porta a un resultat negatiu superior a la meitat del capital social subscrit. Als efectes d'aquesta disposició, «societat de responsabilitat limitada» es refereix, en particular, als tipus de societats mencionats en l'annex I de la Directiva 2013/34/UE, i «capital social» inclou, quan corresponga, qualsevol prima d'emissió.  
  
b) Si es tracta d'una societat en què almenys alguns socis tenen una responsabilitat il·limitada sobre el deute de la societat (diferent d'una pime amb menys de tres anys d'antiguitat), quan haja desaparegut per les pèrdues acumulades més de la meitat dels seus fons propis que figuren en la seua comptabilitat. Als efectes d'aquesta disposició, «societat en què almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats mencionats en l'annex II de la Directiva 2013/34/UE.  
  
c) Quan l'empresa estiga sotmesa a un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.  
d) Quan l'empresa haja rebut ajuda de salvament i encara no haja reembossat el préstec o posat fi a la garantia, o haja rebut ajuda de reestructuració i estiga encara subjecta a un pla de reestructuració.  
  
e) Si es tracta d'una empresa diferent d'una pime, quan durant els dos exercicis anteriors:  
1) La ràtio deute/capital de l'empresa haja sigut superior a 7,5.  
2) I la ràtio de cobertura d'interessos de l'empresa, calculada sobre la base de l'EBITDA, s'haja situat per davall de 1,0».  
2.2. No resultaran subvencionables tampoc per aquesta ordre les ajudes que superen els llindars establits en l'article 4 del Reglament (UE) núm. 651/2014.  
  
Article 6. Obligacions generals dels beneficiaris  
A més de les obligacions que per als beneficiaris s'estableixen en aquesta ordre, i d'acord amb el que estableixen l'article 14 de la Llei 38/2003, General de Subvencions, i altres normes d'aplicació general, es declaren les següents:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
2. Justificar davant de l'òrgan concedent, el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
  
3. Sotmetre's a les actuacions de comprovació que efectuarà l'òrgan concedent, així com a qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
4. Comunicar a l'òrgan concedent o a l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades, així com qualsevol incidència o variació que es produïsca en relació amb la subvenció concedida.  
5. Acreditar, amb anterioritat a dictar-se la proposta de resolució de concessió i de pagament, que està al corrent en el compliment de les seues obligacions tributàries i davant de la Seguretat Social.  
6. Acreditar, amb anterioritat a dictar-se la proposta de concessió i de pagament, que està al corrent de pagament d'obligacions per reintegrament de subvencions.  
7. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas.  
8. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
9.En relació amb l'obligació general de donar publicitat al caràcter públic del finançament, arreplegat en l'article 18 de la Llei 38/2003, General de Subvencions, i en l'article 31 del Reglament de la Llei 38/2003, aprovat pel Reial Decret 887/2006, la concessió de la subvenció implica:  
a) L'acceptació de ser inclòs en una llista que es publicarà de manera electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda.  
b) Les entitats qualificades com a CEO hauran de fer constar el seu caràcter de «centre especial d'ocupació qualificat pel Servei Valencià d'Ocupació i Formació», mitjançant el corresponent cartell indicador, tant en el domicili social com en tots i cadascun dels centres de treball de la Comunitat Valenciana.  
10. Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions, en relació amb el que estableixen els articles 91 a 93 del Reglament de la Llei 38/2003, aprovat pel Reial Decret 887/2006, i amb el que estableix l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
11. La presentació de sol·licituds a l'empara d'aquesta ordre suposa la prestació del consentiment per part del sol·licitant perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar les altes, les baixes, els manteniments i les incidències de l'entitat sol·licitant de les ajudes, i també perquè el SERVEF puga facilitar documentació dels CEO (escriptures de constitució, comptes anuals i dades estrictament necessaris per a l'estudi de la viabilitat tècnica, econòmica i financera dels projectes presentats i dels mateixos CEO) a entitats col·laboradores d'aquest organisme, a fi que es realitzen els oportuns estudis i s'emeten els corresponents informes que es consideren convenients.  
12. Així mateix, la presentació de sol·licituds a l'empara d'aquesta ordre comporta l'existència d'autorització expressa de tots els treballadors i totes les treballadores amb diversitat funcional a les entitats ocupadores, tant si es tracta d'un CEO com si es tracta d'empreses ordinàries, per a la cessió de dades al SERVEF, relatives al tipus i grau de diversitat funcional.  
13. El pagament de les ajudes pel sistema de pagaments anticipats, i a l'efecte de garantir la comptabilitat separada, requereix l'aportació de dades de compte bancari separat i diferent de la proposta per al pagament de qualsevol altra ajuda, excepte l'ajuda salarial per a treballadors i treballadores amb diversitat funcional amb contracte indefinit, que també hagen optat pel pagament pel sistema de bestreta.  
14. Els CEO hauran de comunicar al SERVEF, en un termini no superior a 30 dies, qualsevol alteració o modificació que es produïsca en relació amb la qualificació com a CEO, és a dir: titularitat, forma jurídica, activitats, domicili social, obertura de nous centres de treball, etc.  
  
15. Comunicar en el termini de 30 dies, des de l'inici, qualsevol reducció de jornada o finalització de contracte, tant dels treballadors i les treballadores amb diversitat funcional com dels membres de les unitats de suport, per als quals s'haja sol·licitat subvenció per a finançar els costos salarials, l'incompliment d'això podrà donar lloc a la denegació de l'ajuda sol·licitada o a la revocació de l'ajuda concedida, segons el cas, per cada treballador afectat.  
16. Complir les obligacions de transparència establides en la legislació bàsica, de conformitat amb allò que disposa l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, en el cas que l'entitat perceba durant el període d'un any ajudes o subvencions públiques en una quantia superior a 100.000 euros, o quan almenys el 40 % del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros. Sense perjudici d'això anterior, qualsevol beneficiari que perceba, durant el període d'un any, ajudes o subvencions de l'Administració autonòmica o de qualsevol altra entitat enumerada en l'article 2 de la Llei 2/2015, per import superior a 10.000 euros, haurà de donar-hi l'adequada publicitat, indicant-hi almenys l'entitat pública concedent, l'import rebut i el programa, activitat, inversió o actuació que se subvenciona. La difusió d'aquesta informació es realitzarà preferentment a través de les corresponents pàgines web. En el cas que no disposen de pàgina web on realitzar la dita publicitat, podran complir aquesta obligació a través del portal que pose a la seua disposició la Generalitat.  
  
17. Els CEO que resulten beneficiaris d'ajudes hauran de presentar, en el moment de la finalització de cada exercici i dins dels tres primers mesos l'exercici següent, la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social, és a dir:  
a) Memòria, segons model normalitzat.  
b) Relació de la plantilla, segons models normalitzats, en què s'incloguen tots els treballadors i les treballadores que hagen estat d'alta en el CEO en qualsevol moment de l'exercici, i resum de treballadors i treballadores d'alta en el CEO en el mes de desembre de l'exercici corresponent, als efectes de previsió pressupostària i estadística.  
c) Documentació econòmica: balanços i compte de pèrdues i guanys del centre especial d'ocupació, relatius a l'exercici immediatament anterior, degudament firmats pel representant legal de l'empresa, així com comptes anuals de dos exercicis anteriors, presentats en el registre mercantil o en els registres corresponents, segons el tipus d'entitat, o en el cas d'associacions, comptes aprovats per l'assemblea general, i, en el cas d'entitats a què siga aplicable l'obligació establida en el Reial Decret 1517/2011, de 31 d'octubre, auditoria dels comptes corresponents a dos exercicis anteriors.  
  
d) Informe del compliment d'objectius d'ajust personal i social.  
  
18. Facilitar tota la informació relacionada amb la subvenció que li siga requerida pel SERVEF.  
  
Article 7. Presentació de sol·licituds, documentació i terminis  
Les sol·licituds es presentaran en la forma, el termini i amb la documentació que s'establisca en la corresponent convocatòria anual.  
Article 8. Procediment i criteris per a la concessió de les ajudes  
1. El procediment de concessió de subvencions regulades en aquesta ordre, tenint en compte la importància de les unitats de suport en el manteniment de llocs de treballadors i treballadores amb diversitat funcional severa en CEO, serà, d'acord amb el que estableix l'article 22 de la Llei 38/2003, General de Subvencions, el de prorrateig entre els beneficiaris de l'import global màxim destinat al programa.  
  
Per a efectuar la concessió de les ajudes per mitjà del sistema de prorrateig, es tindrà en compte el nombre de treballadors i treballadores amb diversitat funcional severa destinataris finals de l'ajuda, la duració dels seus contractes i la jornada d'aquests.  
2. El procediment s'iniciarà d'ofici, mitjançant convocatòria publicada en la base de dades nacionals de subvencions, d'acord amb el procediment establit en l'article 20.8 de la Llei 38/2003, de 17 de novembre, General de Subvencions, i amb el contingut necessari que exigeix el seu article 23.  
  
Article 9. Tramitació i resolució  
1. La instrucció del procediment de concessió de subvencions correspondrà a la Subdirecció General d'Ocupació del SERVEF.  
2. Examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
3. Una vegada instruïts els expedients, es remetran a la comissió de valoració, que procedirà a avaluar les sol·licituds i emetrà un informe en què es concretarà el resultat de la dita avaluació.  
La composició de la comissió de valoració serà la següent:  
- President: la persona titular de la Subdirecció General d'Ocupació o funcionari que designe per a la seua substitució, amb rang mínim de cap de servei.  
- Vocals: la persona titular del Servei d'Igualtat d'Oportunitats en l'Ocupació o un funcionari que designe per a la seua substitució, que actuarà com a secretari, i un funcionari del Servei d'Igualtat d'Oportunitats en l'Ocupació, que serà designat pel titular del Servei d'Igualtat d'Oportunitats en l'Ocupació.  
4. L'òrgan instructor, vistos l'expedient i l'informe de l'òrgan col·legiat, formularà la proposta de resolució.  
En el cas que la dotació existent per a aquest programa, segons la convocatòria anual, tant la inicial com possibles ampliacions de crèdit, resultara suficient per a atendre la totalitat de les sol·licituds presentades, tant l'informe com la proposta de resolució podrà consistir en l'aprovació de la totalitat de les ajudes corresponents a tots els sol·licitants.  
5 La competència per a conéixer de les sol·licituds formulades i resoldre sobre aquestes correspon a la persona titular de la Direcció General del SERVEF, o òrgan en què aquesta delegue.  
6. El termini màxim per a resoldre i notificar la resolució procedent serà de sis mesos, a comptar des de l'endemà de l'entrada de la sol·licitud en qualsevol dels registres de la Generalitat, llevat que, atés que es tracta de fons la distribució dels quals es fa a través d'una conferència sectorial, la llei de pressupostos de la Comunitat Valenciana corresponent a una convocatòria anual condicionara la concessió de les ajudes a alguna actuació concreta de l'Administració de l'Estat, i en aquest cas el termini de sis mesos comptarà a partir de la data de realització de la dita actuació.  
Transcorregut el termini anterior sense que s'haja dictat i notificat una resolució expressa, s'entendrà desestimada la pretensió per silenci administratiu, de conformitat amb el que preveu la legislació del procediment administratiu comú.  
7. La resolució de concessió de les ajudes, degudament motivada, en fixarà expressament la quantia concedida i incorporarà, si és el cas, les condicions, obligacions i determinacions accessòries a què haja d'ajustar-se el beneficiari, amb notificació als interessats en els termes que preveu la legislació del procediment administratiu comú.  
  
8. La resolució de concessió i/o denegació de les ajudes sol·licitades posarà fi a la via administrativa i contra aquesta es podrà interposar un recurs potestatiu de reposició davant del mateix òrgan en el termini d'un mes a partir de l'endemà de la seua notificació, d'acord amb la legislació del procediment administratiu comú; o un recurs contenciós administratiu en el termini de dos mesos, davant de l'òrgan jurisdiccional competent de la Comunitat Valenciana, de conformitat amb la normativa reguladora de la jurisdicció contenciosa administrativa.  
  
Article 10. Resolució d'incidències  
La persona titular de la Direcció General del SERVEF, o òrgan en què aquesta delegue, seran els competents per a resoldre les incidències que es produïsquen després de la concessió d'ajudes, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.  
  
Article 11. Concurrència d'ajudes i subvencions  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar el beneficiari.  
  
Article 12. Control de les ajudes  
1. Correspondrà a la persona titular de la Direcció General del SERVEF, o òrgan en què aquesta delegue, dur a terme la funció de control de les subvencions concedides, així com l'avaluació i el seguiment d'aquest programa, per a la qual cosa implantarà tots aquells mecanismes que considere oportuns.  
2. Als efectes del que disposa la lletra j) de l'article 165.2 de la Llei 1/2015, i de conformitat amb l'article 2.3 de la Llei 3/2000, de 17 d'abril, per la qual es crea el SERVEF, s'establirà amb caràcter anual en cada convocatòria un pla de visites a realitzar a un percentatge d'entitats beneficiàries.  
3. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries i a tots els procediments que s'establisquen per a garantir el compliment d'aquesta ordre.  
  
Article 13. Destinataris finals  
1. Els destinataris finals del present programa seran els treballadors i les treballadores amb diversitat funcional severa dels CEO, segons el que estableix l'apartat 2 de la disposició addicional segona d'aquesta ordre.  
2. Les unitats de suport a l'activitat professional podran prestar servei també als treballadors i a les treballadores amb diversitat funcional del CEO no inclosos en l'apartat anterior, sempre que la dedicació a aquests treballadors i aquestes treballadores no menyscabe l'atenció dels inclosos en l'apartat anterior.  
  
Article 14. Unitats de suport a l'activitat professional: concepte, composició i constitució  
1. Concepte.  
S'entén per unitats de suport a l'activitat professional els equips multiprofessionals emmarcats dins dels serveis d'ajust personal i social dels CEO que, mitjançant el desenvolupament de les funcions i comeses indicats en l'article 2 del Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels serveis d'ajust personal i social dels CEO, permeten ajudar a superar les barreres, obstacles o dificultats que els treballadors i les treballadores amb diversitat funcional dels dits centres tenen en el procés d'incorporació a un lloc de treball, així com la permanència i progressió d'aquest.  
  
2. Composició de les unitats de suport a l'activitat professional.  
2.1. Els CEO que accedisquen a aquestes subvencions hauran de disposar d'unitats de suport a l'activitat professional la composició de les quals s'establirà d'acord amb els mòduls que s'indiquen a continuació:  
a) Fins a 15 treballadors i treballadores amb diversitat funcional inclosos en l'apartat 1 de l'article 13: un tècnic de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses indicats en l'article 2 del Reial Decret 469/2006, de 21 d'abril, o amb coneixements i/o experiència equiparables, almenys al 20 % de la seua jornada i un encarregat de suport a la producció a temps complet, o els que corresponguen proporcionalment, si la contractació es fa a temps parcial.  
b) De 16 a 30 treballadors i treballadores amb diversitat funcional inclosos en l'apartat 1 de l'article 13: un tècnic de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses indicats en l'article 2 del Reial Decret 469/2006, de 21 d'abril, o amb coneixements i/o experiència equiparables, almenys al 80 % de la seua jornada, i dos encarregats de suport a la producció a temps complet, o els que corresponguen proporcionalment si la contractació es fa a temps parcial.  
c) De 31 a 45 treballadors i treballadores amb diversitat funcional inclosos en l'apartat 1 de l'article 13: 2 tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses indicades en l'article 2 del Reial Decret 469/2006, de 21 d'abril, o amb coneixements i/o experiència equiparables, un dels tècnics a temps complet i l'altre almenys al 50 % de la seua jornada, i tres encarregats de suport a la producció a temps complet, o els que corresponguen proporcionalment, si la contractació es fa a temps parcial.  
d) De 46 a 60 treballadors i treballadores amb diversitat funcional inclosos en l'apartat 1 de l'article 13: dos tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses indicades en l'article 2 del Reial Decret 469/2006, de 21 d'abril, o amb coneixements i/o experiència equiparables, a temps complet, i quatre encarregats de suport a la producció a temps complet, o els que corresponguen proporcionalment, si la contractació es fa a temps parcial.  
e) De 61 a 75 treballadors i treballadores amb diversitat funcional inclosos en l'apartat 1 de l'article 13: tres tècnics de grau mitjà o superior, amb titulació universitària preferentment de les àrees de coneixement de Ciències Socials i Ciències de la Salut, directament relacionades amb les funcions i comeses indicades en l'article 2 del Reial Decret 469/2006, de 21 d'abril, o amb coneixements i/o experiència equiparables, dos dels tècnics a temps complet i l'altre dels tècnics almenys al 50 % de la seua jornada, i cinc encarregats de suport a la producció a temps complet, o els que corresponguen proporcionalment, si la contractació es fa a temps parcial.  
f) Per a més de 75 treballadors i treballadores, s'establirà la plantilla de la unitat de suport a l'activitat professional proporcionalment, segons els criteris anteriorment exposats.  
2.2. Quan el nombre de treballadors i treballadores amb el tipus i grau de diversitat funcional establit en el punt 1 de l'apartat 2 del present article a què es dirigeix el servei no es corresponga amb els límits de cada mòdul, el temps de dedicació del personal de les unitats de suport a l'activitat professional serà proporcional al nombre dels treballadors i les treballadores esmentats amb diversitat funcional.  
2.3. Quan per causes justificades es produïsquen vacants del personal que integra aqueixes unitats, a fi de mantenir la proporcionalitat, hauran de ser substituïdes per altres treballadors i treballadores de la mateixa categoria i les mateixes condicions que el substituït, i s'haurà de presentar el corresponent contracte comunicat en el centre SERVEF, en el termini de 15 dies.  
3. Constitució.  
Les unitats de suport hauran d'estar constituïdes d'acord amb la composició mínima establida en el paràgraf anterior, en la data de publicació de cada convocatòria anual, en el Diari Oficial de la Comunitat Valenciana.  
  
Article 15. Subvencions, quantia i incompatibilitats  
1. Les subvencions establides en la present ordre es destinaran a finançar costos salarials i de la Seguretat Social corresponents a les nòmines de gener a desembre de l'exercici corresponent a cada convocatòria anual, incloses dues pagues extraordinàries o prorrateig d'aquestes, derivats de la contractació indefinida dels treballadors i les treballadores de les unitats de suport a l'activitat professional en els CEO, per al desenvolupament de les funcions descrites en el reial decret que les crea, llevat que els treballadors i les treballadores esmentas resulten tenir alguna diversitat funcional per la qual el CEO haja sol·licitat l'ajuda salarial per manteniment de llocs de treball, i ambdues ajudes són incompatibles.  
2. Per a resultar subvencionables, els membres de les unitats de suport hauran d'estar contractats en el CEO en la data de la publicació de cada convocatòria anual, o haver-ho estat amb anterioritat en el mateix exercici, encara que hagen finalitzat els seus contractes abans de la dita publicació.  
D'altra banda, els treballadors i les treballadores amb diversitat funcional severa a què fa referència l'apartat 1 de l'article 13, per a ser subvencionables hauran de ser els treballadors i les treballadores el termini de presentació de sol·licituds dels quals amb càrrec a la convocatòria anual de subvencions destinades a finançar els costos salarials dels treballadors i les treballadores amb diversitat funcional per al manteniment dels seus llocs en CEO, es compte des de l'endemà de la publicació de cada convocatòria en el Diari Oficial de la Comunitat Valenciana.  
3. Les contractacions dels membres de les unitats de suport i dels treballadors i les treballadores amb diversitat funcional severa no incloses en l'apartat 2 del present article resultaran subvencionables sempre que no impliquen un increment de l'import de la subvenció concedida inicialment, en virtut de substitucions de treballadors i treballadores o en aplicació de saldos sobrants ocasionats per baixes o altres causes.  
4. No es consideraran integrants de les unitats de suport a l'activitat professional, als efectes de les subvencions regulades en aquesta ordre, aquells treballadors i aquelles treballadores la jornada màxima legal dels quals en una altra empresa ja estiga subvencionada per qualsevol organisme públic, ni el personal que tinga, així mateix, la representació de l'entitat per mitjà de càrrec de gerent, administrador o qualsevol altre que implique poder de decisió en el CEO, així com el personal que preste serveis d'administració en el centre.  
5. La quantia de les dites subvencions s'estableix com a màxim en 1.200 euros anuals per cada treballador/a amb el tipus i grau de diversitat funcional indicats en el punt 1 de l'article 13 contractats per temps indefinit o per mitjà de contracte temporal de duració igual o superior a sis mesos, i a jornada completa.  
La dita subvenció es reduirà de manera proporcional en funció de la jornada, sempre que aquesta supose, com a mínim, la meitat de la jornada habitual de l'empresa, i de la duració dels contractes dels treballadors i les treballadores amb diversitat funcional.  
  
Article 16. Justificació i pagament  
1. Les ajudes regulades en aquesta ordre es justifiquen per mitjà de l'aportació de la documentació següent:  
a) Amb caràcter previ a cada pagament, excepte el que disposa l'apartat 6 del present article:  
- Despeses salarials i de la Seguretat Social.  
- L'acreditació que el sol·licitant està al corrent en les obligacions tributàries i davant de la Seguretat Social, així com declaració responsable, en model normalitzat, acreditativa que està al corrent del pagament d'obligacions per reintegrament de subvencions.  
b) Una vegada finalitzat l'exercici, i juntament amb la documentació justificativa de la despesa que s'aportarà de l'1 al 15 de febrer de l'exercici següent:  
- Declaració final de finançament, en model normalitzat, acreditativa de la no-concurrència de subvencions o del finançament de les accions amb altres possibles fons.  
- Acreditació del compliment de l'obligació establida en l'article 6, apartat 16.  
2. Les despeses consistents en salaris dels treballadors i les treballadores s'acreditaran sempre per mitjà de la presentació de les nòmines dels treballadors i de les treballadores integrants de les unitats de suport i les despeses consistents en recompensa de quotes de la Seguretat Social, mitjançant la presentació dels corresponents rebuts de liquidació de cotitzacions (RLC) i relació nominal de treballadors i treballadores (RNT) de cada mensualitat, acompanyats en ambdós casos per les transferències bancàries o qualsevol altra forma de pagament, sempre que s'acredite el càrrec en compte dels dits imports. Tant les nòmines com els càrrecs en compte hauran de presentar-se degudament ordenats alfabèticament.  
La justificació de la despesa requerirà la presentació per mitjà d'original o còpia degudament compulsada del justificant bancari acreditatiu de la identitat de la persona que efectua el pagament, el període a què fa referència el càrrec, el càrrec en compte dels imports i els treballadors i les treballadores.  
3. La realització de les mesures d'ajust personal i social proposades pel sol·licitant, junt amb la sol·licitud inicial d'ajudes, i subvencionada a través d'aquest programa, s'acreditarà per mitjà de l'aportació d'un informe del compliment d'objectius d'ajust personal i social, durant el primer trimestre de l'exercici següent.  
No obstant això, l'òrgan instructor del procediment regulat en aquesta ordre podrà sol·licitar l'aportació de documentació justificativa de les activitats realitzades d'ajust personal i social, d'acord amb els serveis d'ajust previstos de realitzar segons memòria de sol·licitud i per a la prestació dels quals han rebut l'ajuda.  
4. En la justificació de la despesa, haurà de presentar-se, així mateix, la declaració final de finançament, subscrita pel representant legal de l'entitat, acreditativa d'altres possibles subvencions que haja pogut percebre per a finançar les accions subvencionades. Quan les activitats hagen sigut finançades, a més de ser-ho amb la subvenció, amb fons propis o altres subvencions o recursos, i d'acord amb el que estableix l'apartat 4 de l'article 30 de la Llei 38/2003, General de Subvencions, haurà d'acreditar-se en la justificació l'import, la procedència i l'aplicació d'aquests fons a les activitats subvencionades.  
5. Les subvencions de naturalesa corrent en matèria de foment d'ocupació destinades a finançar els costos salarials del personal integrant de les unitats de suport en el marc dels serveis d'ajust personal i social dels CEO, podran estar exemptes de presentar garanties per al pagament anticipat de subvencions, d'acord amb el que establisquen les corresponents lleis de pressupostos de la Generalitat per a cada exercici o, si és el cas, la mateixa Llei d'Hisenda Pública, del Sector Públic Instrumental i de Subvencions.  
6. En el cas que resulte aplicable el règim d'exempció de garanties per al pagament anticipat, les subvencions es lliuraran de manera anticipada, segons el procediment i els percentatges que s'establisquen en la llei de pressupostos de la Generalitat per a cada exercici, d'acord amb el que preveu la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
7. El termini per a la justificació de la despesa s'establirà en la corresponent convocatòria, en funció de la possibilitat d'efectuar pagaments anticipats o amb la justificació prèvia.  
8. En el cas d'incompliment de l'obligació de comunicació de les reduccions de jornada o baixes en la Seguretat Social, tant dels membres de les unitats de suport com dels treballadors i de les treballadores amb diversitat funcional per als quals s'haja sol·licitat subvenció per a finançar els costos salarials, establides en l'apartat 15 de l'article 6, es podrà procedir, bé a la denegació de l'ajuda sol·licitada, o bé a la revocació de l'ajuda concedida, segons el cas, per cada treballador o treballadora afectat.  
  
Article 17. Reintegrament de les ajudes concedides i procediment de reintegrament  
1. Reintegrament de les ajudes concedides:  
a) Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
b) La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, General de Subvencions, comportarà l'obligació de tornar les quantitats percebudes.  
c) També serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en l'article 37 de la Llei 38/2003, General de Subvencions, en relació amb el que estableixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, inclòs el reintegrament per l'incompliment de les obligacions, tant generals com específiques imposades als beneficiaris en la present ordre, i concretament les obligacions imposades en els apartats 14, 15 i 17 de l'article 6 d'aquesta ordre, relatives a la comunicació prèvia de qualsevol canvi produït respecte a la qualificació del projecte empresarial com a CEO, així com respecte a reduccions de jornada o finalització de contractes, tant dels treballadors i treballadores amb diversitat funcional com dels membres de les unitats de suport, per als quals s'haja sol·licitat subvenció per a finançar els costos salarials, i el compliment d'aportació de la documentació establida en l'article 5 de l'Ordre de 10 d'abril de 1986.  
2. Procediment de reintegrament.  
El procediment de reintegrament se substanciarà d'acord amb el que estableix el capítol II del títol II de la Llei 38/2003, General de Subvencions, en relació amb el que estableix el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei 38/2003.  
3. Infraccions administratives i incoació procediment sancionador.  
  
El que disposen els apartats anteriors serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions, i els articles 173 i següents de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
De conformitat amb l'article 35 de la Llei 2/2015, l'incompliment d'allò que s'ha disposat en l'apartat 16 de l'article 6 podrà comportar el reintegrament total o parcial de la subvenció concedida, amb el procediment sancionador previ, que se sotmetrà al que disposa el títol III de la Llei 2/2015.  
  
  
DISPOSICIONS ADDICIONALS  
  
Primera. Normativa aplicable  
1. Les ajudes que es concedisquen a l'empara d'aquesta ordre tindran la consideració de subvencions públiques.  
2. La present ordre arreplega les bases establides pel Ministeri de Treball per a les ajudes la gestió i el control de les quals ha sigut transferida a la Generalitat i contingudes en les disposicions següents:  
- El Text Refós de la Llei General de drets de les persones amb discapacitat i de la seua inclusió social, aprovat pel Reial Decret Legislatiu 1/2013, de 29 de novembre, pel qual es refonen, es regularitzen, s'aclareixen i s'harmonitzen tres lleis fonamentals: la Llei 13/1982, de 7 d'abril, d'integració social de les persones amb discapacitat; la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitat, i la Llei 49/2007, de 26 de desembre, per la qual s'estableix el règim d'infraccions i sancions en matèria d'igualtat d'oportunitats, no-discriminació i accessibilitat universal de les persones amb discapacitat.  
  
- El Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels serveis d'ajust personal i social dels centres especials d'ocupació.  
3. Així mateix, és de total aplicació la Llei 38/2003, General de Subvencions, així com el Reglament de la Llei 38/2003, aprovat pel Reial Decret 887/2006.  
  
Segona. Concepte de persones amb diversitat funcional, persones amb diversitat funcional severa i forma d'acreditació  
1. Es consideren com a persones amb diversitat funcional, als efectes d'aquesta ordre, les persones amb discapacitat que compleixen les condicions legals que estableix l'article 4.2 de la Llei General de drets de les persones amb discapacitat i de la seua inclusió social, aprovada pel Reial Decret Legislatiu 1/2013, de 29 de novembre.  
2. Es consideren com a persones amb diversitat funcional severa les persones amb paràlisi cerebral, diversitat funcional intel·lectual o trastorn mental amb un grau reconegut igual o superior al 33 %, així com les persones amb diversitat funcional física o sensorial, amb un grau reconegut igual o superior al 65 %.  
3. L'acreditació de la condició de persona amb diversitat funcional s'efectuarà per mitjà de:  
a) La qualificació i el reconeixement del grau i tipus de diversitat funcional per part dels equips multiprofessionals d'atenció a la discapacitat a què fa referència l'article 12 del Reial Decret Legislatiu 1/2013, pel qual s'aprova el Text Refós de la Llei General de drets de les persones amb discapacitat i la seua inclusió social, o en cas de falta de constitució, pels centres de valoració i reconeixement de discapacitats, dependents de les comunitats autònomes.  
  
b) La resolució emesa pels organismes competents a què fa referència el Reial Decret 1414/2006, d'1 de desembre, pel qual es determina la consideració de persona amb discapacitat als efectes de la Llei 51/2003, d'igualtat d'oportunitats, no-discriminació i accessibilitat universal de les persones amb discapacitat.  
c) En el cas de pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa, i als pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, i per a la determinació del tipus de diversitat funcional intel·lectual o trastorn mental, es tindrà en compte la incapacitat permanent total, absoluta o gran invalidesa, en la qual el certificat de l'organisme competent per al reconeixement arreplegue la concurrència de trastorn mental o diversitat funcional intel·lectual, ja que en la resta dels casos, en equiparar-se les dites situacions d'incapacitat únicament a una diversitat funcional del 33 %, no resultarien subvencionables per no tractar-se dels destinataris finals a què fa referència l'apartat 1 de l'article 13 d'aquesta ordre.  
  
Tercera. Repercussió pressupostària  
Als efectes del que preveu l'article 26.3 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, s'indica que la present ordre no comporta increment de la despesa pública per a la seua posada en marxa i funcionament, més enllà dels crèdits consignats a aquest efecte en els pressupostos anuals de la Generalitat, dins del corresponent programa i línia pressupostària, per a finançar les respectives convocatòries.  
  
  
DISPOSICIONS FINALS  
  
Primera. Facultats d'execució  
1. Es faculta la persona titular de la Direcció General del SERVEF per a dictar les instruccions i adoptar les mesures que considere oportunes per a l'aplicació i l'execució d'aquesta ordre.  
2. Mitjançant una resolució de la persona que té la titularitat de la Direcció General del SERVEF, es publicaran anualment les convocatòries i els fons que les financen.  
3. En el cas que la dotació publicada en una convocatòria no resulte suficient per a atendre la totalitat dels imports sol·licitats, i hi haja crèdit disponible que permeta incrementar el dit finançament, mitjançant una resolució del director general del SERVEF, podrà ampliar-se del dit crèdit, sense necessitat d'establir un nou termini de presentació de sol·licituds.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 11 de juliol de 2016  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ.


Còpia Permalink ELI